Okresná prokuratúra Topoľčany 
Nám. M. R. Štefánika 55, 955 53 Topoľčany 1 	

Sp. zn. : Pv 364/12/4406	Topoľčany, 10.8.2012
EEČ : 2-35-48-2012

U Z N E S E N I E

Trestná vec:	obvinený XXXXX 
Prečin:	Marenie výkonu úradného rozhodnutia podľa § 348 odsek 1 písmeno e Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Topoľčany
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX 274, 
hoci dňa 02.02.2012 v mieste trvalého bydliska v obci XXXXX č. 274 osobne prevzal výzvu na nastúpenie ústavného ochranného liečenia, dňa 20.02.2012 bez udania dôvodu nenastúpil do liečebného ústavu XXXXX, XXXXX, na vykonanie ochranného psychiatrického liečenia ústavnou formou, ktoré mu bolo uložené uznesením Okresného súdu v Topoľčanoch spisová značka 2Nt/11/2011 zo dňa 03.11.2011, právoplatným dňa 29.11.2011, pričom sa zdržiaval v obci XXXXX,
lebo obvinený nebol v čase činu pre nepríčetnosť trestne zodpovedný
Odôvodnenie:
Poverený príslušník Obvodného oddelenia PZ v Topoľčanoch uznesením ORP-346/TO-TO-2012 zo dňa 21.05.2012 podľa 199 ods. 1 Tr. por. začal trestné stíhanie a následne uznesením pod tou istou spisovou značkou zo dňa 29.05.2012  podľa 206 ods. 1 Tr. por. vzniesol obvinenie XXXXX pre prečin marenia výkonu úradného rozhodnutia podľa § 348 odsek 1 písmeno e)  Trestného zákona na skutkovom základe uvedenom v označených uzneseniach.

	Nakoľko v priebehu prípravného konania vyvstali pochybnosti o psychickom stave obvineného v čase prejednávaného skutku, boli do konania na základe písomného príkazu súdu zo dňa 15.06.2012  pribratí znalci - psychiatri za účelom vyšetrenia duševného stavu obvineného.  Znalci  v  podanom znaleckom posudku  okrem  iného konštatovali, že obvinený XXXXX v čase skutku a tiež aktuálne trpí závažnou duševnou chorobou v pravom slova zmysle, t.j. psychózou, konkrétne schizofréniou s defektom osobnosti. Ide o celoživotné progredujúce, ťažké duševné ochorenie s dopadom na myslenie, emotivitu a konanie a osobnosť. V dôsledku spomínaného duševného ochorenia obvinený v čase spáchania trestného činu nevedel rozpoznať nebezpečie pre spoločnosť a  nemohol ovládať svoje konanie, jeho ovládacie a rozpoznávacie schopnosti boli vymyznuté. Podľa znalcov obvinený nie je schopný chápať zmysel trestného konania, jeho pobyt na slobode môže byť z psychiatrického hľadiska pre spoločnosť nebezpečný, pokiaľ sa nebude psychiatricky liečiť. Obvinený sa aktuálne podrobuje nariadenému ochrannému psychiatrickému liečeniu ústavnou formou, pričom znalci doporučili vo výkone tohto ochranného opatrenia pokračovať.

	S prihliadnutím na uvádzané znalecké závery je možné konštatovať, že obvinený v čase spáchania protiprávneho konania bol nepríčetný.

	Podľa § 23 Trestného zákona ten, kto pre duševnú poruchu v čase spáchania činu inak trestného nemohol rozpoznať jeho protiprávnosť, alebo ovládať svoje konanie, nie je za tento čin trestne zodpovedný, ak tento zákon neustanovuje inak.

	Podľa § 215 odsek 1 písmeno e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

	S poukazom na vyššie uvedené skutočnosti som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Vladimír Hollý
prokurátor